Selgusid vabadussamba ideekonkursi võidutööde autorid PM - Estonian World Review
Selgusid vabadussamba ideekonkursi võidutööde autorid PM
Pärnu vabadussamba ideekonkursi võidutöö autorid on Mart Aas, Kaarel Eelma ja Mikk Mutso.
Ideekonkursi esimese koha töö märgusõnaga "Rõdu" kujutab endast kunagise Endla teatri rõdu, kus 23. veebruaril 1918 loeti ette Eesti iseseisvuse manifest.
Pärnu linnakunstnik Janno Poopuu ütles Raadio Pärnule, et see töö kannab endas kõige rohkem tolleaegset vaimsust. Poopuu lisas, et rõdumotiivi kandva võidutöö alusel võiks ausamba valmistada näiteks heledast poleeritud graniidist.
Teise koha saanud töö "Pärnu püramiidid" autorid on Rait Pärg ja Alari Arras ning kolmanda koha töö "Rõdu 2" autorid Anu Põder ja Maarja Kask.
Poopuu sõnul ei oska ta autorite kohta rohkem infot anda.
Võistluse preemiafondis on 100.000 krooni, millest esimene preemia on 50.000, teine 30.000 ja kolmas 20.000 krooni. Poopuu sõnul kantakse preemiasummad võitjatele pangakontodele.
Kõik ideekonkursile laekunud 25 tööd pannakse näitusele, mida saab alates homsest vaadata Pärnu Kontserdimajas.
Vabadussamba ideekonkursi eesmärgiks oli leida ausambale sobivaim skulpturaalne ja arhitektuurne lahendus ning see peab tähistama iseseisvuse esmakordset väljakuulutamist Pärnus 1918. aastal. Poopuu on öelnud, et konkursil hakkasid silma ideed, mida saab kasutada mujal Pärnus teises kontekstis.